ET Euroopa Liidu Teataja C 88/20

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2014/C 88/17

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„COPPA PIACENTINA”

EÜ nr: IT-PDO-0117-01102-08.04.2013

KGT ( ) KPN ( X )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus —  Geograafiline piirkond —  Päritolutõend — ☒ Tootmismeetod —  Seos piirkonnaga —  Märgistus —  Riiklikud nõuded —  Muu (täpsustada)

2. Muudatus(t)e liik

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

Toote kirjeldus

— Punktis 4.2. (Kirjeldus) on välja jäetud lause, mille kohaselt tuleks toote „Coppa Piacentina” valmistamiseks kasutada sea värsket reietükki. Muudatusega püütakse 16. novembril 2010 ELTs C 311/20 avaldatud kokkuvõte viia vastavusse tootespetsifikaadiga. Tootespetsifikaadi punktiga 3 on toote „Coppa Piacentina” valmistamiseks vajaliku toorainena alati ette nähtud Itaalia raske sea ülemise kaelaosa lihasmassi ning mitte reietükkide kasutamist, nagu võib kokkuvõttest välja lugeda.

Tootmismeetod

Muudatus, millega jäetakse välja kohustus lõigata kaelalihas ära veel soojalt rümbalt (see on säilitatud vabatahtliku võimalusena), võimaldab teha seda operatsiooni ka ettenähtud tükeldamisettevõttes, kus on tagatud paremad tulemused töötlemiseks vajaliku tooraine saamisel.

Muudatus, millega viiakse sisse nitritite kasutamine seadusega ettenähtud piirides, on vajalik, sest nitritite ja nitraatide kasutamine tagab parema vastupanu haigusetekitajatele ja hoiab ära oksüdeerumisprotsesse toote „Coppa Piacentina” (KPN) tootmisetappides.

Toote ühtlasema laagerdumise tagamiseks on soovitud lisada soolamissegusse suhkrut. Suhkru maksimaalne osakaal on 1,5 kg 100 kg värske liha kohta.

Muudatus, mille kohaselt lubatakse toote sissemähkimiseks kasutada mitte ainult sea kõhukelmet vaid ka muid sealt saadavaid kelmeid, võimaldab kasutada toote katmise seisukohalt samaväärseid kelmeid ja vastab turu tegelikule arengule, mille puhul on väga keeruline (teatavates olukordades võimatu) eespool nimetatud kindlat kelmet leida.

Vajalikuks on peetud viia sisse võimalus kasutada nööriga sidumise kõrval ka võrkümbrist, mis aitab tootel ühtlasemalt kuivada ja mille tõttu on toode paremate kvaliteediomadustega.

Laagerdumiskeskkonna niiskusenäitajate puhul on lisatud lubatud kõikumine + 10 % ulatuses, mis aitab kaasa KPNiga toote paremale kvaliteedile. Huvi rohkem laagerdunud toodete vastu on viimasel ajal üha suurem, seega soovitakse, et laagerdumisaeg oleks spetsifikaadis sätestatust pikem. Sellistel juhtudel on pandud tähele, et kui toote laagerdumiskeskkond ei ole piisavalt niiske, hakkab pikema laagerdumisaja puhul tootesse tungima õhk, mis põhjustab toote oksüdeerumist. Selleks tulebki lubada laagerdumisruumide niiskusenäitajate osas teatavat paindlikkust.

Vajalikuks on peetud ette näha, et laagerdumisetapp võib toimuda ka sellistes ruumides, mis ei ole kelder, kuid seal peavad olema laagerdumiseks vajalikud tingimused ning nõutav õhuvahetus. Asjaolu, et toodet ei lasta laagerduda keldriruumides – muu hulgas ei olnud keldris hoidmise aega täpsustatud –, ei ole takistuseks parima traditsioonilise laagerdumistulemuse saavutamisel. Toote „Coppa Piacentina” laagerdumisetappi iseloomustab selle pikkus: laagerdumine kestab vähemalt kuus kuud, mille jooksul piirkonna niiske kliima ning tootjate oskus määrata selle ajavahemiku jooksul kindlaks iga etapi jaoks sobivad niiskus- ja temperatuuritingimused aitavad kaasa toote õigele valmimisele ja tagavad selle kaitstud päritolunimetusega toote suurepärased omadused. Tänu piirkonna tootjate kogemustele on parimad laagerdumistingimused tagatud ka ilma keldriruume kasutamata ning samas on säilinud tihe side piirkonnaga.

Toote tuhasisalduse miinimumprotsenti on vähendatud 4 %lt 1 %le, mis omakorda tuleneb soola lubatud miinimumtasemest, mis on tuhasisaldusega tihedalt seotud, ja mida on vähendatud seoses toitude üldise soolasisalduse vähendamisega.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„COPPA PIACENTINA”

EÜ nr: IT-PDO-0117-01102-08.04.2013

KGT ( ) KPN ( X )

1. Nimetus

„Coppa Piacentina”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab

„Coppa Piacentina” on soolatud ja loomulikult laagerdatud sealihatoode, mida säilitatakse toorena. See saadakse kaela ülaosa lihasmassist. Valmistoode on silindrilise kujuga, mõlemast otsast veidi peenem, tihke koostisega, mitteelastne; lõikamisel saadakse ühtlase välimusega viil, mis on punase värvusega, milles on marmorjad roosakasvalged triibud.

3.3. Tooraine (üksnes töödeldud toodete puhul)

Toodet „Coppa Piacentina” valmistatakse sigadest, kes on sündinud, kasvanud ja tapetud Emilia Romagna ja Lombardia maakonnas. Nimetuse „Coppa Piacentina” puhul kohaldatakse määruse (EL) nr 1151/2012 artikli 5 lõikega 3 ettenähtud erandit.

3.4. Sööt (üksnes loomse päritoluga toodete puhul)

Tuleb järgida loomasööda kasutamise ja koostise üksikasjalikke eeskirju. Sigade söötmine toimub kahes etapis ja põhineb peamiselt punktis 3.3 määratletud piirkonnast pärineval teraviljal. Sigade keskmise söödaratsiooni moodustab peamiselt maisirokk, samuti odrajahu, kliid, soja ja mineraalsed söödalisandid. Piimatööstuse jääksaadused (vadak, kalgend ja pett) tulevad valdavalt määratletud piirkonnas asuvatest juustukodadest.

3.5. Tootmise erietapid, mis peavad toimuma määratletud geograafilises piirkonnas

Kõik tootmisetapid – soolamine, kokkusidumine, kuivatamine ja laagerdamine – peavad toimuma alljärgnevas punktis 4 määratletud piirkonnas.

3.6. Erieeskirjad viilutamise, riivimise, pakendamise jm kohta

Pakendamine, viilutamine ja portsjoniteks jaotamine peavad toimuma kindlaksmääratud kontrollistruktuuri järelevalve all eranditult punktis 4 määratletud töötlemispiirkonnas. Selleks, et toote iseloomulike ja eriliste omaduste säilimine oleks tagatud, peavad pakendamine, viilutamine ja portsjoniteks jaotamine toimuma geograafilises tootmispiirkonnas ning seda peab teostama toote omadusi hästi tundev personal. Viilutatud või portsjoniteks tükeldatud toode, millelt on eemaldatud seda kattev kelme, võib keskkonnatingimustes õhuga kokkupuutel oksüdeeruda ja selle lõigud või lõikepind võivad muutuda pruunikaks, samuti võib sellega kaasneda tailiha iseloomuliku helepunase värvi kadumine, pekiosa rääsumine ja lõhnaomaduste märkimisväärne halvenemine.

3.7. Erieeskirjad märgistamise kohta

Ringlusse lastud tootele peavad olema märgitud sõnad „Coppa Piacentina”.

Nimetus „Coppa Piacentina” peab märgisele olema kirjutatud selgete kustutamatute tähtedega, mis eristuvad kõigist muudest märgise elementidest, ning sellele peab järgnema väljend „Denominazione di Origine Protetta”.

Keelatud on lisada kirjeldusi, mis ei ole selgesõnaliselt ette nähtud.

Siiski on lubatud lisada ettevõtja nimi, ärinimi ja kaubamärk, kui nendel ei ole ülistavat tähendust ja need ei eksita tarbijat, ning viide seafarmile, kust pärit loomadest toode on valmistatud.

4. Geograafilise piirkonna täpne määratlus

„Coppa Piacentina” tootmispiirkond hõlmab tervet Piacenza provintsi, kuid piirdub üksnes aladega, mis jäävad merepinnast kuni 900 meetri kõrgusele.

5. Seos geograafilise piirkonnaga

5.1. Geograafilise piirkonna eripära

Toote „Coppa Piacentina” tootmise algus ulatub tagasi Rooma impeeriumi aegadesse ja Piacenza provintsi hõlmavas geograafilises piirkonnas on vastavaid oskusi aja jooksul põlvest põlve edasi antud.

Piacenza provints muutus oluliseks toote „Coppa Piacentina” tootmispiirkonnaks tänu põllumajanduse arengule kogu Po jõe piirkonnas, sest just sellelt territooriumilt (Emilia Romagna ja Lombardia) pärines toormaterjal. Tooraine päritolupiirkonnas oli loomakasvatus seotud laialdase teraviljakasvatusega ja eriliste juustuvalmistamismeetoditega, ning need omakorda soodustasid seakasvatust.

Piacenza provintsis kujunes välja eriline oskus lihatükke valida ja neid vastavalt töödelda ning kohalikud tootjad andsid selle oskuse järeltulevatele põlvedele edasi. Tootjate eriline oskus seisneb lihatükkide trimmimises, pekijääkide ja väikeste taitükkide eemaldamises. Pärast sellist töötlemist on kaelatükk soolamiseks ja kokkusidumiseks valmis.

Toote laagerdamistingimuste kujunemisele aitas kaasa ka veerohkete jõeorgude ja puudega kaetud mäenõlvade rohkus.

5.2. Toote eripära

Toode „Coppa Piacentina” on silindrikujuline ning toote otsad on keskosast veidi peenemad. Toote konsistents on tihke ja mitteelastne. Magus ja õrn maitse kujuneb välja laagerdumise käigus. Toote välispind on kaetud laagerdumise ajal tekkinud õrna hallituskihiga. Lõikamisel saadakse punane viil, milles on marmorjad roosakasvalged triibud.

Toote „Coppa Piacentina” tootmiseks vajalik lihaselise osaga lõiketükk saadakse Itaalia rasketelt sigadelt.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Toote „Coppa Piacentina” iseloomulikud omadused on seotud keskkonnatingimuste ning loodus- ja inimfaktoriga. Eriti tihedalt on tootmispiirkonnana määratletud geograafilise piirkonnaga seotud tooraine omadused, sest just selles piirkonnas on kõrgel tasemel Itaalia raskete sigade kasvatus ning seda liiki sigade jaotustükkide kasutamine on toote „Coppa Piacentina” valmistamisel otsustava tähtsusega.

Peale selle on toote „Coppa Piacentina” töötlemine Piacenza provintsis seotud kohalike inimestega, kes on aja jooksul välja arendanud erilised oskused lihatükkide sidumistehnikas, nii et lõpptoote otsad on veidi peenemad kui keskosa.

Tootjate tehnilised oskused soolamisel, millele lisandub laagerdumise täpne jälgimine, annavad samuti tunnistust toote „Coppa Piacentina” tihedast seosest tootmispiirkonnaga.

Tootmispiirkonna keskkonnatingimused on väga iseloomulikud, eelkõige võib esile tuua kliimat, millel on lõpptoote jaoks otsustav tähendus ja mis mõjutab toote laagerdumisetappide kulgu.

Tooraine, toote ja nimetuse kombinatsioon on asjaomases piirkonna sotsiaalmajandusliku arenguga tihedalt seotud ning sarnaseid tingimusi on mujal võimatu leida.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Toote spetsifikaadi täielik tekst on saadaval järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (http://www.politicheagricole.it), klõpsates linki „Qualità e sicurezza” (Kvaliteet ja ohutus) (ekraani ülemises paremas osas), seejärel linki „Disciplinari di Produzione all’esame dell’UE” (ELile hindamiseks esitatud spetsifikaadid).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealust märkust 3.